钦定古今图书集成/历象汇编/乾象典/第038卷 > 性理会通 > 《天文》
## 钦定古今图书集成/历象汇编/乾象典/第038卷 > 性理会通 > 《天文》

朱子曰：月体常圆无阙，但常受日光为明。初三四是
日在下照，月西边明，人在这边望，只见在弦光，十五
六则日在地下，其光由地四边而射出，月被其光而
明，月中是地影月。古今人皆言有阙，惟沈存中云“无
阙。”

“月无盈阙”，人看得有盈阙。盖晦日则月与日相叠了，
至初三方渐渐离开去，人在下面侧看见，则其光阙。
至望日则月与日正相对，人在中间正看见，则其光
方圆。

“历家旧说，月朔则去日渐远，故魄死而明生；既望则
去日渐近，故魄生而明死；至晦而朔，则又远日而明
复生，所谓死而复育也。”此说误矣。若果如此，则未望
之前西近东远，而始死之明当在月东；既望之后东
近西远，而未死之明却在月西矣。安得未望载魄于
西，既望终魄于东，面溯日以为明乎？故惟近世沈括
之说，乃为得之。盖括之言曰：“月本无光，犹一银丸，日
耀之乃光耳。”光之初生，日在其傍，故光侧而所见才
如钩。日渐远，则斜照而光稍满。大抵如一弹丸，以粉
涂其半，侧视之则粉处如钩，对视之则正圆也。近岁
王普又补其说，月生明之夕，但见其一钩，至日月相
望，而人处其中，方得见其全明，必有神人能凌倒景，
傍日月而往参其间，则虽弦晦之时，亦复见其全明，
而与望夕无异耳。以此观之，则知月光常满，但自入
所立处视之，有偏有正，故见其光有盈有亏，非既死
而复生也。若顾兔在腹之问，则世俗《桂树蛙兔》之传，
其惑久矣。或者以为日月在天，如两镜相照，而地居
其中，四傍皆空，水也。“故月中微黑之处，乃镜中大地
之影，略有形似，而非真有是物也。”斯言有理，足破千
古之疑矣。

或问弦望之义。曰：“上弦是月盈及一半，如弓之上弦；
下弦是月亏了一半，如弓之下弦。”又问：“是四分取半
否？”曰：“如二分二至，也是四分取半。”因说：“历家谓‘纾前
缩后，近一远三。以天之围言之，上弦与下弦时日月
相看，皆四分天之一’。”

问：“‘月本无光，受日而有光’。蔡季通云：‘日在地中，月行
天上。所以光者，以日气从地四傍周围空处迸出，故
月受其光’。”曰：“若不如此，月何缘受得日光？方合朔时，
日在上，月在下，则月面向天者有光，向地者无光，故
人不见。及至望时，月面向人者有光，故见其圆满。若
至弦时，所谓‘近一远三，只合有许多光’。”又曰：“月常有一半光，月似水，日照之则水面光倒射壁上，乃月照
也。”

问：“月中黑影是地影否？”曰：“前辈有此说，看来理或有
之。然非地影，乃是地形，倒去遮了他光耳。如镜子中
被一物遮住其光，故不甚见也。盖日以其光如月之
魄，中间地是一块实底物事，故光照不透，而有此黑
晕也。”问：“日光从四边射入，月光何预地事而碍其光？”
曰：“终是被这一块实底物事隔住，故微有碍耳。”
问：“月受日光，只是得一边光。”曰：“日月相会时，日在月
上，不是无光，光都载在上面一边，故地上无光。到得
日月渐渐相远，时渐擦挫，月光渐渐见于下。到得望
时，月光浑在下面一边，望后又渐渐光向上去。”
问：“月蚀如何？”曰：“至明中有暗虚，其暗至微。望时月与
之正对，无分毫相差。月为暗虚所射，故蚀虽是阳胜
阴，毕竟不好，若阴有退避之意，则不相敌而不蚀矣。”
西山真氏曰：“月太阴也，本有质而无光，其盈亏也，以
受日光之多少。月之朔也，始与日合，越三日而明生，
八日而上弦，其光半；十五日而望，其光满，此所谓三
五而盈也。既望而渐亏，二十三日而下弦，其亏半；三
十日而晦，其光尽，此所谓三五而阙也。方其晦也，是
谓纯阴，故魄存而光泯，至日月合朔，而明复生焉。”
鲁斋许氏曰：“天地阴阳精气，为日月星辰，日月不是
有轮郭生成，只是至精之气，到处便如此光明，阴精
无光，故远近随日所照。日月行有度数，人身血气周
流亦有度数，天地六气运转亦如是，到东方便是春，
到南方便是夏，行”到处便主一时。日行十二时亦然。
万物都随他转过去便不属他。

临川吴氏曰：“古今人率谓月盈亏，盖以人目之所睹
者言，而非月之体然也。月之体如弹丸，其溯日者常
明，常明则常盈而无亏之时。当其望也，日在月之下
而月之明向下，是以下之人见其地之盈。及其弦也，
日在月之侧，自下而观者，仅得见其明之半，于是以
弦之月为半亏。及其晦也，日在月之上而月之明亦”
向上，自下而观者悉不见其明之全，于是以晦之月
为全亏。倘能飞步太虚，傍观于侧，则弦之月如望，乘
凌倒景，俛视于上，则晦之月亦如望月之体常盈，而
人之目有所不见。以目所不见，而遂以为月体之亏，
可乎？知在天有常盈之月，则知人之曰“盈”曰“亏”，皆就
所见而言耳，曾何损于月哉。